**О Т Ч Е Т** на
 Настоятелството на НЧ “Стефан Генчев – 1901 г.“ с. Хрищени
 за 2021 г.

 Уважаеми читалищни дейци, гости, самодейци и читатели, добре дошли на годишното отчетно събрание за 2021 г.
 Както всяка година така и тази усилията на Настоятелството бяха насочени към развитието и утвърждаването на духовните и културни ценности на нашето общество, укрепване на читалището като местен център с културно – просветни, информационни и социални функции, към подпомагане на традиционните форми на културата и фолклора и осигуряване трансмисията им към следващите поколения. Повишаване ролята на читалището и превръщане в общодостъпен център на библиотечно осигуряване, личностна реализация и нови нива на компетентност. За своята 120 годишна история нашето читалище е имало години на високи постижения и на затишия в неговата дейност, но и през най - трудните моменти не е преставало да съхранява най-ценните ни културни традиции, родолюбието, нравствените и граждански добродетели, жаждата за знания, необходимостта от любима книга. Няма семейство в селото ни, което да не е дало своя принос в развитието на читалищната дейност, доброволен труд, участие в различни самодейни колективи, дарения на средства, книги и др. Затова то се е запазило и продължава да дава на поколения хрищенци светлина, развлечение и знания. Нашето прекрасно и слънчево село е едно от най-големите села в общината. В него живеят, учат и се трудят над 2200 души. Около 1/3 от населението са роми, голяма част са пенсионери, много семейства живеят и работят извън България. В селото ни има подходящи условия за обучението на децата, но повечето предпочитат учебните заведения в Стара Загора.

 Библиотечната ни дейност е на много добро ниво. В момента библиотеката разполага с 7 687 библиотечни документа. През изтеклата година новонабавените книги са 225. От тях 221 книги са закупени от читалището, 117 са набавени по проект „Българските библиотеки – съвременни центрове за четене и информираност”, а останалите 4 книги са набавени от дарения. Читателите са 55 души, като 20 от тях са деца. Заетите книги през цялата година са 384, а посещенията в библиотеката са 371, като 159 от тях са за ползване на компютрите. Отчислените книги са 680 броя. Библиотеката е отворена през целия ден, всеки има възможност да чете или да заеме книга за дома.

 През цялата година читалището е отворено за всички, които имат нужда от общуване, от хубави книги, от изяви на сцената от обсъждане на теми свързани с читалищната дейност.

 През отчетния период дейността на читалището протече по изготвен годишен план и родени през годината нови идеи и инициативи. За съжаление епидемията от Ковид - 19 и въведените епидемиологични ограничения попречиха за провеждането на празника на село Хрищени „Зелен, зелен Гергьовден”, Празника на райската ябълка, както и много други мероприятия през годината.

 През месец февруари организирахме онлайн конкурс посветен на Първа пролет. Конкурсът се проведе под мотото „Пролет – надежда за едно ново начало”. Всеки желаещ можеше да се включи в конкурса с интересни рисунки, стихове за пролетта, изпълнение на песен, снимки и всичко, което роди въображението. Призовахме участниците да споделят с нас и своето пролетно послание. Всички творби се изпратиха на имейл адрес, посочен в обявата за конкурса или на страницата на читалището във фейсбук. Получихме 37 предложения с участници от цялата страна. Всички участници получиха грамоти, а отличените получиха и награда.

 И тази година Баба Марта пристигна – при това засмяна, слънчева и лъчезарна и закичи малки и големи с червено-белите усукани кончета, носещи ни радост и надежда. Янка Стоянова влезе в ролята на Баба Марта и закичи всички деца и учители от училище и детската градина. Посети и Кметството, пенсионерския клуб, магазините в село и завърза мартенички за здраве.

 За Националния празник на България – 3-ти март подготвихме литературна програма, изнесена от учениците от ОУ „Христо Ботев”. Катя Стоянова – член на читалището и на ЖД „Надежда” изнесе кратко слово за Освобождението на страната ни. С почит и признателност към загиналите за свободата на България заедно с Кметството, ученици и учители от училище, членове на женско дружество „Надежда” с Председател Станка Бойчева, членове на пенсионерски клуб и жители на селото поднесохме цветя и венци пред паметника на загиналите хрищенци.

 През месец април проведохме 16-ти Маратон на четенето. Първата изява за маратона беше с деца от селото, на която ги срещнахме с детската писателка Мария Донева. Децата много се впечатлиха от интересните истории, които им разказа писателката и стихотворенията, които им прочете. Всички разбраха, че в книгите се крият интересни и забавни случки, затова трябва да се четат. И………. обещаха да го правят. На срещата, заедно с писателката присъства и г-жа Слава Драганова, директор на библиотека „Родина” гр. Стара Загора.

 Поредният маратон на четенето направихме с най-любознателните читатели от 2-ри, 3-ти, 4-ти, 5-ти, 6-ти и 7-ми клас, които прочетоха на своите съученици български народни приказки и разкази на Елин Пелин и Йордан Йовков.

 Третата ни среща за маратона беше с група жени от селото, които с голямо удоволствие прочетоха стихове от български поети.

 През месец април, колегите от НЧ „Димитър Наумов 1908” с. Преславен отправиха предизвикателство на нас и на други читалища от нашата община да се включим в онлайн фотоконкурс „Моята цветна градинка”. Конкурсът се проведе в четири категории: красива цветна градинка, интересни идеи и декорации в градината, поддържано и приветливо тротоарно пространство и многообразие от цветя и други растения. В цветното състезание се включиха седем участника от нашето село. Това са: Теодора Минева, Руска Иванова, ДГ „Лилия”, Снежка Найденова, Деница Ганчева Тотева, Ваня Радева и Емилия Янева. Всички те получиха грамоти и награди от нас, а на регионално ниво Теодора Минева спечели 3-то място в категория „интересни декорации в градината” и спечели ваучер на стойност 20 лв. в магазин „Багира”.

 За Лазаровден отправихме онлайн поздрав към всички жители на Хрищени от малките лазарки Поли Тачева и малките възпитаници от ДГ „Лилия” с изпълнение на лазарски песни.

 На втори юни заедно с Кметството, учениците и учителите от ОУ „Христо Ботев” и част от жителите на селото поднесохме цветя и венци на паметника в Хрищени и така отдадохме почит на големия български революционер Христо Ботев и на загиналите за свободата на България, по-случай 145 години от гибелта му.

 През лятната ваканция много деца дойдоха да си вземат книги, необходими им за обучението. За разлика от миналата година, тази бяха в пъти повече. Децата си заемаха книги не само, които са им необходими за училище, но си избираха и други извън списъка даден им от класния ръководител. Разнообразието на интересна детска литература ги заинтригуваше и ги караше да четат.

 Освен за интересна книга, децата идваха в читалището и за заниманията, които бяхме им подготвили. „Ваканция – вълнуваща, нетрадиционна и весела”, под това мото се проведоха всяка сряда, интересни и различни забавни игри и изпълнени с много усмивки и настроение дни през ваканцията. Първото занимание се проведе на 14-ти юли. В детската работилничка децата показаха своите умения по рисуване върху балони, сръчност при изработването на дървени сърчица и се повеселиха със забавни детски игри. На следващата ни среща, децата развихриха въображението си в приготвянето на сандвичи. Имаше лодки, еделвайс, човечета, мишле, сандвич-сърце и …….. просто сандвич. След вкусните сандвичи имаше и спортно състезание – народна топка по отбори. През горещия юлски ден на 28, децата намериха прохлада в забавните водни игри, много се забавляваха и дори искаха да повторим този ден. На 5-ти август организирахме среща на децата с аниматор. Много детски смях, забавни игри и хубави емоции с атрактивната аниматорка Ася, която зарадва децата с вълнуващи състезания и игри. Следващата седмица проведохме състезателни игри с които децата усетиха спортния дух на победата и загубата. Лятната занималня приключи на 25-ти август с прожектиране на интересен детски филм и ………. пуканки, разбира се!

 Лятото е време в което децата могат да преживеят нови и интересни неща за тях и те ги изживяха със заниманията, които им бяхме подготвили. След всяка среща децата получаваха сладолед и вода за разхлаждане в горещите летни дни. Надяваме се да са останали впечатлени и доволни от развлеченията и следващото лято да се включат отново в игрите.

 През август в читалището екип от професионалисти представи презентация на продукти на компанията APL. Това са много полезни и ефикасни хапчета на билкова основа, които помагат при много заболявания. Всички присъстващи се убедиха в това и много се възползваха от тях. „Нейно величество Природата отдавна е доказала, че няма по-добър лекар от нея!”

 Отново през месец август фолклорната група към нашето читалище участва в Национален тракийски фолклорен събор „Богородична стъпка”, който се проведе на Старозагорските минерални бани. Жените се представиха прекрасно и очароваха публиката с изпълнението си. Освен с групата, в събора участвахме и с изложба-базар „Произведено в Хрищени” на който представихме Празника на райската ябълка с рекламна дипляна. На базара изложихме ракия от райска ябълка, сладка, плетива и производства от местни фирми. Интереса беше голям към нашата маса, но най-много се впечатлиха от ракията, която бяхме приготвили в специални шишенца с красиви етикети. Прихода от базара беше 140 лева.

 За първия учебен ден подготвихме подаръци за първокласниците в нашето училище, които ще им са необходими в часовете.

 За Денят на народните будители направихме поздрав към всички, които празнуват на този ден за светлия празник на страницата ни във фейсбук.

 Всяка година посрещаме с усмивка в китното ни село гости от цялата страна за Празника на райската ябълка, които си тръгват от събитието, заредени с много емоции, настроение и прекрасни спомени. И тази година за съжаление не можахме да отбележим празника по традиционния начин! За това за петнадесетото издание на празника ние организаторите от Кметство Хрищени и НЧ „Стефан Генчев-1901 г.” отправихме послание към всички да се включат във виртуалния ни конкурс на тема „Райската ябълка – божествено, красиво и вкусно изкушение!”. Отново много участници от цялата страна, дори вече и от чужбина се отдадоха на своето въображение, развихриха фантазиите си и пресъздадоха по оригинален начин идеите си. За нас беше удоволствие да приемем, разгледаме и оценим всичките 129 предложения с над 300 участника. Радваме се от факта, че конкурсът стана известен и извън границите на нашата страна. Изпратиха ни рисунки на деца от българско училище в гр. Рединг, Великобритания. До нас достигна и участие от Италия, област Каламбрия. Всичките предложения от рисунки, декорации, аранжировки, стихотворения и вкусни изкушения бяха много интересни, оригинални и тематични. Журито беше много затруднено, кое от тях да отличи, защото всички бяха много оригинални, интересни и изработени с много любов. С помощта на кметството надписахме над 300 грамоти, които изпратихме по адресите на участниците, заедно с малки подаръци. Искрени благодарности на всички ученици, класни ръководители, родители и читалищни секретари от детски градини, училища и читалища за многобройните предложения, чрез тях се получи един прекрасен петнадесети Празник на райската ябълка.

 През месец декември съвместния празник, който провеждаме с колегите от Преславен, Дълбоки, Горно Ботево и Оряховица „От Игнажден до Коледа – традиции и съвременност” се проведе също в онлайн формат. Домакин тази година беше НЧ „Пробуда-1927” с. Горно Ботево.

 Нашето читалище участва в три онлайн конкурса. Първото участие беше в конкурса организиран от НЧ „Пробуда-1921” с. Михайлово, общ. Стара Загора, по-случай празника на селото Тодоровден. Конкурсът се проведе под мотото „Тодоровден въплътен в традицията на коня” от който получихме грамота за участие със стихотворението на Христо Неделчев, написано специално за конкурса. Втората грамота за участие получихме от Националния фотоконкурс „Лазарки в пъстра премяна”, организиран от НЧ „Никола Йонков Вапцаров-1927” с. Хърлец, обл. Враца, където изпратихме снимки на нашите лазарки. Третото отличие, което получихме беше Диплом за отлично представяне на фолклорната група в XIX-я национален събор за автентичен фолклор „От извора” с. Труд, общ. Марица. Те се насладиха на изпълнението на автентичната песен „Буен вятър”.

 И тази година Драматичен театър „Гео Милев” гр. Стара Загора ни зарадва с интересни постановки. Много жители от нашето село желаят да ги посещават, затова организирахме посещението на постановките „Да се провреш под дъгата”, „Уважаема г-це Марта”, която се изнесе на открито в Лапидариума на Историческия музей и третата постановка беше „Пижама за шестима”.

 През изтеклата година читалището участва в четири проекта. Единият от тях е „Българските библиотеки – съвременни центрове за четене и информираност”. Спечелихме този проект и обогатихме фонда на библиотеката с 117 библиотечни единици, на стойност 1246, 98 лв. Другият проект, който спечелихме е на Платформа „Агора” по проект „Култура ДОС / Докосни, Опита, Сподели и можем да се похвалим, че Празника на райската ябълка вече е част от „КулинарФест” – първото мобилно приложение за кулинарни фестивали в България. Третият проект в който участвахме като партньори на Община Стара Загора е програма „Културно предприемачество, наследство и сътрудничество”. През 2021 г. кандидатствахме и за отпускане на допълнителна субсидирана бройка .

 В сградата на читалището се помещават Клуба на пенсионера - негови членове са около 50 души и Клуба на женското дружество с над 30 души членове. Всеки месец се провеждат рождени дни, изпълнени с много настроение, хумор, песни и танци.

 Читалището е културна единица, която обединява организира провеждането на всички мероприятия, на които с голямо желание и интерес присъстват различни по възраст, но обединени от една цел радетели за запазване на традициите, песните, обичаите и културния облик на селото ни.

 Голяма подкрепа в организирането на празниците получаваме от Кметството в лицето на кмета и секретаря.

 Групата за автентичен фолклор се състои от 8 жени, които се чувстват отговорни и се стараят да присъстват на всички репетиции, да научат новите песни. Корепетитор на групата е Въльо Колев, който свири на гъдулка и помага на жените за тяхното добро представяне. На всички местни и общински прояви групата взема участие, както и артистите от пенсионерския клуб и женското дружество. През цялата година читалището е отворено за всички жители и гости на селото, готови да обсъдят проблеми свързани с читалището, да се включат в инициативи, да помогнат с дела или средства или да дадат нови идеи за предстоящи празници. Читалищното ръководство е оказало съдействие на всички, които се нуждаят от помощта му. Почти няма мероприятие, в което да не си сътрудничи с Клуба на пенсионера, Женското дружество, детската градина и училището. Благодарности на председателите им Карамфила Пенева и Станка Бойчева и на директорите на училището и детската градина г-жа Катерина Атанасова и г-жа Милена Ганева.

 И така, протегнали ръка и отворили за светлина душите си, ние празнуваме истинските празници на сърцето. В знак на почит, благодарност и уважение към нашите прадеди на всички национални празници поднасяме венци и цветя на паметника на загиналите хрищенци и на паметната плоча с имената на основателите на читалището.

 Читалищната сграда вече е в по- добро състояние след направения ремонт през 2017 г. Дограмата на всички прозорци на сградата е сменена, извърши се ремонт на сцената и на цялата концертна зала, смени се ВиК инсталацията, подмениха се осветителни тела и се поднови санитарния възел. Извърши се вътрешно измазване на повечето помещения на читалището. През тази година предприехме да ремонтираме една от стаите в читалището, която беше неизползваема до сега. Стаята стана много хубава след ремонта, лесно се отопля и за напред ще я използваме за различни мероприятия, като лятна работа с децата, срещи и събрания. Проблемните места, които са за ремонт са стълбите пред читалището и площадката от ляво на стълбите, понеже има много пукнатини и влиза вода през тях и така се получава влага в ремонтираните стаи.

 Всяка година преди отчетно събрание се прави проверка на касата и неговата документация.
 През 2021 г. са проведени 5 заседания, 1 отчетно събрание, членували са 54 редовни,12 спомагателни, 1 почетен член, членския внос е 3 лв. Имаме двама новоприети членове. Всяка година се провежда отчетно събрание, а на три години, според устава - изборно. Следващото трябва да бъде през 2025 г.

 От 1997 г. Читалището е юредическо лице. Всяка година се изготвят статистически данни, които се представят в Данъчна служба и Статистиката. Отчетни документи се представят в общината. Изготвят се справки за библиотечната дейност, които се представят в библиотека „Захарий Княжески“.
 Документите на читалището в тяхната приходно- разходна част се водят от читалищния секретар.
 През следващата година се надяваме и си пожелаваме, че отново ще се представим добре на наша сцена, по конкурси и събори, ще гостуваме на наши приятели, ще посрещаме както досега самодейни и професионални колективи, ще съхраняваме и ще развиваме нашите традиции, песни и обичаи.

 Председател НЧ:……………

 /Н. Хаджиев/

 Председател на ПК...............
 /Т. Иванова/